A Bizottság 46/2003/EK rendelete
(2003. január 10.)
a friss gyümölcs- és zöldségfélékre vonatkozó forgalmazási előírásoknak az egyazon kereskedelmi csomagban kiszerelt különböző friss gyümölcs- és zöldségfélék keverékei tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 545/2002/EK rendelettel [1] módosított, a gyümölcs- és zöldségfélék piacának közös szervezéséről szóló, 1996. október 28-i 2200/96/EK tanácsi rendeletre [2], és különösen annak 2. cikke (2) bekezdésére,
mivel:
(1) A 2200/96/EK rendelet 3. cikke szerint a rendelet 2. cikke alapján elfogadott forgalmazási előírások hatálya alá tartozó friss gyümölcs- és zöldségfélék csak úgy kínálhatók értékesítésre, adhatók el, szállíthatók le vagy forgalmazhatók, ha megfelelnek az említett forgalmazási előírásoknak. Mindegyik előírás megállapítja, hogy az egyazon csomagban lévő termékeknek azonos típusúnak kell lenni.
(2) Bizonyos fogyasztói igények következtében egyre gyakoribbak a piacon a különböző fajtájú gyümölcsöket és zöldségeket tartalmazó fogyasztói csomagok. Valamennyi, a friss gyümölcsökre és zöldségekre vonatkozó forgalmazási előírást módosítani kell tehát annak érdekében, hogy az egyazon kereskedelmi csomagban kiszerelt különböző friss gyümölcsök és zöldségek keverékeire vonatkozó szabályok megállapításáról szóló, 2003. január 10-i 48/2003/EK bizottsági rendelet [3] értelmében engedélyezzék ezt a gyakorlatot.
(3) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
Az e rendelet mellékletében felsorolt rendeletek mellékleteiben az V. cím (A külső megjelenés előírásai) A. pontja (Egyneműség) a következő bekezdéssel egészül ki:
"E pont előző rendelkezései ellenére az e rendelet hatálya alá tartozó termékeket három kilogrammnál kisebb nettó tömegű kereskedelmi csomagokban a 48/2003/EK bizottsági rendeletben [4] megállapított feltételek mellett össze lehet keverni különböző típusú friss gyümölcsökkel és zöldségekkel."
2. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. január 10-én.